Konklaf kepausan 2025

Sebuah konklaf telah diadakan Kolej para Kardinal Gereja Katolik pada tanggal 7 Mei 2025 hingga 8 Mei keesokan harinya di Kota Vatikan untuk memilih Paus baharu yang bakal memimpin Gereja tersebut menggantikan Paus Franciscus yang telah meninggal dunia pada 21 April 2025. Daripada jumlah seramai 135 orang kardinal pengundi yang layak, hanya dua orang tidak dapat hadir.

Pada petang hari 8 Mei selepas pusingan pengundian yang keempat, kepulan asap putih keluar dari serombong diiringi paluan genta di Basilika Santo Petrus mengisyaratkan bahawa jemaah kardinal konklaf tersebut telah memilih pengganti bernama Robert Francis Prevost, seorang kelahiran Amerika Syarikat yang merupakan Ketua Dikasteri Uskup-Uskup Kuria Rom dan Presiden Suruhanjaya Kepausan Amerika Latin; beliau telah mengambil gelaran Leo XIV.

## Proses pemilihan paus
Seperti dalam konklaf kepausan pada tahun 2013, kedua-dua dekan dan naib dekan Kolej Kardinal berusia lebih 80 tahun dan tidak layak untuk mengambil bahagian. Oleh itu, konklaf tersebut telah dipengerusikan oleh kardinal uskup yang paling kanan dalam kalangan mereka yang berumur di bawah 80 tahun, iaitu Kardinal Pietro Parolin.

### Masa dan peraturan
Menurut perlembagaan kerasulan *Universi Dominici Gregis* yang dikeluarkan oleh Paus Ioannes Paulus II pada tahun 1996 dan telah dipinda melalui *motu proprio Normas Nonnullas* oleh Paus Benedictus XVI pada tahun 2013, para kardinal diberikan tempoh sekurang-kurangnya 15 hari untuk berkumpul selepas Takhta Suci mengalami kekosongan. Para kardinal juga dibenarkan untuk memulakan konklaf lebih awal atau menangguhkannya sehingga 20 hari selepas kekosongan takhta berlaku. Pada 28 April 2025, melalui mesyuarat agung yang kelima dalam kalangan para kardinal, telah dipersetujui bahawa konklaf akan dimulakan pada 7 Mei 2025.

### Kardinal pengundi

Para kardinal yang berumur 80 tahun atau lebih sebelum hari Takhta Suci mengalami kekosongan, iaitu 21 April 2025, tidak layak untuk menyertai konklaf. Setakat tarikh tersebut, terdapat 252 orang kardinal dan daripada jumlah tersebut, 135 orang berumur di bawah 80 tahun dan layak untuk mengambil bahagian dalam konklaf. Daripada kumpulan yang layak ini, 108 orang (bersamaan 80 peratus) telah dilantik sebagai kardinal oleh Paus Franciscus. Sejak pengumuman *Romano Pontifici eligendo* pada tahun 1975 dan *Universi Dominici Gregis*, jumlah maksimum kardinal pengundi telah ditetapkan kepada 120 orang. Konklaf tahun 2025 merupakan kali pertama jumlah ini melebihi 120 orang pada hari Takhta Suci mengalami kekosongan. Menurut undang-undang kanun, mana-mana kardinal yang berumur di bawah 80 tahun dan tidak melepaskan atau kehilangan hak mengundinya berhak untuk mengundi dalam konklaf. Tindakan seorang paus seperti Franciscus, yang melantik lebih daripada 120 orang kardinal pengundi, secara praktikalnya telah menjadikan had 120 orang itu tidak lagi terpakai.

Pada 30 April 2025, mesyuarat agung para kardinal telah mengesahkan bahawa semua kardinal pengundi yang hadir dalam konklaf yang akan bermula pada 7 Mei dibenarkan untuk mengundi. Kardinal yang tidak layak masih boleh hadir dalam mesyuarat agung dan turut serta dalam perbincangan awal sebelum konklaf bermula. Walaupun para kardinal dalam konklaf secara teknikalnya mempunyai kuasa untuk memilih mana-mana lelaki Katolik yang telah dibaptis sebagai paus, kali terakhir seorang bukan kardinal dipilih sebagai paus ialah pada konklaf tahun 1378.

#### Tidak mengambil bahagian
Selepas menyatakan hasrat untuk menyertai konklaf, Kardinal Giovanni Angelo Becciu dari Itali — yang sebelum ini telah melepaskan haknya sebagai kardinal disebabkan skandal kewangan — kemudiannya berkata bahawa beliau akan mematuhi kehendak Paus Franciscus supaya tidak mengambil bahagian. Masalah kesihatan menghalang dua lagi kardinal, iaitu Kardinal Antonio Cañizares Llovera dari Sepanyol dan Kardinal John Njue dari Kenya, daripada menyertai konklaf. Ini menyebabkan jumlah peserta konklaf berkurang kepada 133 orang. Oleh itu, sebanyak 89 undi diperlukan untuk mencapai majoriti dua pertiga bagi pemilihan paus. Konklaf ini merupakan konklaf dengan bilangan kardinal pengundi paling ramai dalam sejarah.

## Spekulasi
Terdapat spekulasi awal pada Februari dan Mac 2025 tentang kemungkinan diadakan konklaf selepas Paus Fransiskus disahkan menghidap pneumonia berganda dan dimasukkan ke unit rawatan rapi di Hospital Gemelli. Jumlah ahli Kolej Kardinal kini mencecah 252 orang di mana lebih 140 daripadanya berasal dari luar Eropah. Disebabkan peningkatan besar jumlah kardinal dari seluruh dunia di bawah kepimpinan Fransiskus ini, BBC dan majalah *[[Time (majalah)|Time]]* telah menyatakan kemungkinan besar paus seterusnya bukan dari Eropah. Konklaf tahun 2025 akan melibatkan seramai 135 kardinal yang layak mengundi dari 71 negara berbanding 115 kardinal dari 48 negara pada tahun 2013 dan 115 kardinal dari 52 negara pada tahun 2005. Ada dalam kalangan kardinal ini tidak boleh bertutur dalam bahasa Itali, iaitu bahasa utama yang digunakan di dalam Kuria Rom, pentadbiran pusat Gereja Katolik.

Terdapat satu prinsip lama dalam Gereja Katolik yang menyatakan bahawa sekiranya seorang paus bersifat terbuka atau progresif, maka penggantinya lazimnya akan bersifat lebih konservatif. Prinsip ini sering dirujuk sebagai "paus gemuk, paus kurus" yang menggambarkan corak kepimpinan yang bersilih ganti dari segi pendekatan teologi dan pentadbiran. Berdasarkan prinsip ini, sebahagian pemerhati meramalkan bahawa pengganti kepada Fransiskus berkemungkinan besar akan datang daripada kalangan kardinal yang lebih konservatif. Sementara itu, laporan daripada *[[The Pillar]]* menyebut bahawa semasa sesi mesyuarat kardinal yang ketiga dan keempat, ramai kardinal menunjukkan kecenderungan untuk memilih seorang paus yang dijangka memegang jawatan selama kira-kira satu dekad sahaja. Kriteria utama paus baharu yang menjadi pertimbangan termasuklah usia yang lebih lanjut, iaitu sekitar lewat 70-an. Antara kriteria lain ialah pengalaman dalam pentadbiran pusat Gereja di Kuria Rom dan tumpuan terhadap isu dalaman Gereja. Namun begitu, *[[The Wall Street Journal]]* pula melaporkan bahawa terdapat juga kemungkinan paus yang lebih muda akan dipilih, manakala yang lain berpendapat Kardinal Pierbattista Pizzaballa dan Kardinal Robert Prevost masih muda. Setakat 5 Mei, disebabkan kerumitan serta pelbagai aliran pemikiran dalam konklaf kali ini yang jauh lebih berselirat daripada konklaf yang memilih Paus Fransiskus dalam tempoh dua hari sahaja pada tahun 2013, Kardinal Rainer Woelki menjangka bahawa konklaf tahun 2025 ini akan mengambil masa yang lebih panjang. Walau bagaimanapun, Kardinal Louis Sako dan Kardinal Gregorio Rosa Chávez berpendapat sebaliknya. Chávez menyuarakan keyakinan bahawa konklaf tersebut tidak akan berlanjutan lebih lama dari dua atau tiga hari; paling lama pun, katanya, tiga hari sahaja.

### Kelayakan (''papabili'')
Pemilih dalam pemilihan paus sering kali melihat beberapa kardinal sebagai calon yang lebih berkemungkinan dipilih sebagai paus berbanding yang lain. Mereka ini dikenali sebagai *papabili* (bentuk jamak bagi *papabile*), satu perkataan dalam bahasa Itali yang diterjemahkan secara longgar sebagai "boleh jadi paus". Dalam praktiknya, pemilihan konklaf tidak selalu memilih seorang papabile. Sebelum pemilihannya pada konklaf Oktober 1978, Paus Ioannes Paulus II tidak dianggap sebagai calon yang berpotensi untuk dipilih menjadi paus. Ini tercermin dalam ungkapan "Siapa yang masuk ke dalam konklaf dengan harapan menjadi paus akan keluar sebagai kardinal" walaupun calon utama sering dipilih sebagai paus seperti yang berlaku pada tahun 1939 (Pius XII), 1963 (Paulus VI) dan 2005 (Benedictus XVI). Analisis mengenai percubaan untuk meramalkan hasil konklaf berasaskan "andaian semata-mata" telah dicadangkan oleh seorang ahli pakar Vatikan, Profesor Anna Rowlands. Analisis *papabili* telah dikeluarkan oleh media seluruh dunia pada hari kematian Paus Franciscus. Papabili yang disebutkan dalam media termasuk Kardinal Anders Arborelius, Kardinal Jean-Marc Aveline, Kardinal Fridolin Ambongo Besungu, Kardinal Timothy Dolan, Kardinal Wim Eijk, Kardinal Péter Erdő, Kardinal Fernando Filoni, Kardinal William Goh, Kardinal Mario Grech, Kardinal Claudio Gugerotti, Kardinal Pietro Parolin, Kardinal Pierbattista Pizzaballa, Kardinal Malcolm Ranjith, Kardinal Robert Sarah, Kardinal Marcello Semeraro, Kardinal Luis Antonio Tagle, Kardinal José Tolentino de Mendonça, Kardinal Peter Turkson, Kardinal Lazarus You Heung-sik, dan Kardinal Matteo Zuppi.

Kardinal Robert Prevost, yang akhirnya dipilih sebagai paus, telah diperkatakan sebagai *papabile*. Beliau dilihat sebagai sekutu kepada Paus Franciscus dan calon kompromi yang mempunyai potensi. Namun, beliau dianggap sebagai "kuda hitam" dan kewarganegaraan Amerika Syarikat yang dimilikinya dianggap sebagai halangan yang besar terhadap pencalonannya berikutan kebimbangan tentang peningkatan kuasa geopolitik Amerika Syarikat selepas pemilihan semula Presiden Donald Trump pada tahun 2024. Prevost diwakili sebagai "jalan tengah yang berwibawa" oleh penyokongnya. Berbanding dengan pemerhati yang merasakan bahawa paus bukan Eropah lebih berkemungkinan dipilih disebabkan peningkatan jumlah kardinal dari Afrika dan Asia yang menyebabkan pencalonan Kardinal Pietro Parolin gagal, terdapat juga pemerhati yang berpendapat bahawa paus Eropah lebih berkemungkinan dipilih. Ini kerana keyakinan bahawa sebab mengapa seorang paus Amerika tidak pernah dipilih sebelum ini, iaitu status Amerika sebagai kuasa besar, masih relevan. Calon terbaik yang diinginkan dikatakan oleh pendeta James Bretzke, seorang profesor teologi di Universiti John Carroll di Ohio, ialah seseorang yang boleh menjadi diplomat, sambil menambah: "Imej Amerika di dunia terlalu kuat – dan secara jujurnya, hodoh."

### Pertaruhan
Pertaruhan tentang konklaf kepausan mempunyai sejarah yang panjang dan beberapa syarikat perjudian dalam talian telah menawarkan pasaran untuk konklaf tahun 2025. Sebelum pengumuman rasmi mengenai konklaf itu, pasaran ramalan ini menggunakan kaedah pasaran untuk menilai calon yang mempunyai potensi serta kedudukan mereka.

*Fantapapa*, yang bermaksud 'Paus Fantasi' dalam bahasa Itali, ialah satu liga fantasi yang berpusat di Itali bagi pertaruhan kecil-kecilan berkaitan konklaf kepausan. Ia ditubuhkan oleh dua individu, iaitu Pietro Pace dan Mauro Vanetti, yang menentang perjudian. Liga ini khusus diwujudkan untuk konklaf tahun 2025 dan hadiah yang ditawarkan ialah "kemuliaan abadi". Sehingga 5 Mei 2025, terdapat kira-kira 75,000 orang yang telah menyertai liga ini di Itali, sebuah negara yang tidak mempunyai platform berlesen untuk perjudian berkenaan konklaf kepausan. Dalam *Fantapapa*, pemain dikehendaki memilih dan menyusun kedudukan 11 orang kardinal. Selain itu, terdapat juga beberapa aspek lain yang boleh dipertaruhkan seperti nama paus yang akan dipilih, bahasa yang digunakan semasa pengumuman, jumlah pusingan undian dan hari munculnya asap putih. Pemain akan memperoleh mata berdasarkan kekerapan ahli pasukan mereka disebut dalam liputan media tempatan dan antarabangsa. Selain unsur perjudian, liga ini turut mempunyai elemen pendidikan. Tujuannya adalah untuk meningkatkan pemahaman tentang proses konklaf kepausan dan ia terbuka kepada peserta dari seluruh dunia. Di samping itu, pemain juga berpeluang mempelajari asas bahasa Itali melalui pelajaran mini yang disediakan.

## Peristiwa prakonklaf
### Persediaan logistik

Selepas kematian Paus Franciscus, persiapan segera dilakukan di Domus Sanctae Marthae untuk menerima kehadiran para kardinal yang akan mengundi dalam konklaf. Antara langkah yang diambil termasuk pemasangan penutup tingkap gelap bagi menghalang sebarang hubungan dari luar serta penyediaan ruang khas untuk sakramen pengakuan dosa, doa peribadi dan waktu makan. Bagi memastikan keselamatan maklumat, pemutus isyarat (*signal jammer*) digunakan bagi menyekat capaian kepada Bluetooth, Wi-Fi dan rangkaian telefon bimbit. Oleh kerana bangunan tersebut hanya mempunyai 129 bilik, penginapan tambahan disediakan di Santa Marta Vecchia, iaitu bangunan bersebelahan, bagi menampung kesemua 133 orang kardinal pengundi serta kakitangan sokongan.

Di Kapel Sistina, pelbagai persiapan turut dijalankan. Meja dan kerusi disusun seperti barisan koir gereja dan semua tingkap ditutup. Tungku khas untuk membakar undi serta cerobong asap yang memberi isyarat kepada dunia luar mengenai keputusan pemilihan paus turut dipasang. Lantai kayu sementara turut dibina untuk melindungi lantai marmar, meratakan permukaan dan menyembunyikan peralatan elektronik seperti pemutus isyarat. Kedua-dua lokasi — Domus Sanctae Marthae dan Kapel Sistina — diperiksa dengan teliti sebelum konklaf bermula bagi memastikan tiada peranti yang dilarang dipasang. Pada 2 Mei, pasukan bomba Vatikan memasang cerobong asap di Kapel Sistina.

Pasukan Gendarmerie Vatikan yang diketuai oleh Gianluca Gauzzi Broccoletti berdepan pelbagai cabaran pengintipan dalam usaha memastikan keselamatan dan kerahsiaan konklaf. Mereka menggunakan 650 kamera litar tertutup, mesej yang dienkripsi dan sistem pemantauan digital bagi melindungi proses pemilihan paus. Makanan yang disediakan sepanjang konklaf tahun 2025 terdiri daripada hidangan ringkas yang lazim di wilayah Lazio dan Abruzzo, iaitu kawasan Itali paling hampir dengan Vatikan.

### Kongregasi umum

Undang-undang Kanun Katolik menetapkan bahawa kongregasi umum, iaitu mesyuarat harian semua kardinal tanpa mengira sama ada mereka layak mengundi atau tidak, akan bermula sebelum kesemua kardinal pengundi tiba di Rom. Mesyuarat awal ini memberi tumpuan kepada hal-hal logistik seperti pengurusan pengebumian Paus serta persiapan tempat untuk pemilihan Paus baharu, termasuk penginapan di Domus Sanctae Marthae dan penyediaan Kapel Sistina sebagai lokasi pengundian. Bermula sekitar mesyuarat kelapan, tumpuan perbincangan beralih kepada isu-isu besar yang dihadapi oleh Gereja dan dunia, termasuk hal ehwal Kuria Rom. Perbincangan ini biasanya dimulakan dengan renungan daripada dua tokoh agama yang dihormati dan berwibawa secara moral yang dipilih oleh para kardinal sendiri. Selain itu, para kardinal diberi peluang untuk menyampaikan ucapan rasmi mengenai pelbagai isu yang dihadapi oleh Gereja. Ucapan dan perbincangan ini dikenali sebagai *interventi* (intervensi) dalam bahasa Itali. Kongregasi umum ini diadakan di Dewan Sinod Baharu yang terletak di tingkat pertama ruang masuk ke Dewan Audiensi Paulus VI di belakang Istana Pejabat Suci, sebelah timur Domus Sanctae Marthae. Bagi konklaf tahun 2025, kongregasi umum diadakan setiap hari selepas kematian Paus Franciscus yang bermula pada 22 April sehingga 6 Mei, kecuali pada 26 dan 27 April serta 1 dan 4 Mei. Konklaf secara rasminya bermula pada 7 Mei, sehari selepas kongregasi umum selesai.

Secara umumnya, kongregasi ini menjadi ruang bagi para kardinal untuk saling mengenali dan menjalankan penilaian rohani. Ramai antara mereka tidak pernah bertemu sebelum ini kerana Paus Franciscus tidak mengadakan pertemuan kardinal sebelum setiap konsistori beliau. Selain itu, para kardinal juga mempunyai akses kepada pelbagai maklumat dan analisis media global termasuk pandangan tentang siapa yang layak menjadi calon Paus (*papabile*). Sebelum berlepas ke Rom pada 24 April, Kardinal Pablo Virgilio David dari Filipina menegaskan bahawa konklaf bukanlah satu bentuk kempen politik, tetapi merupakan suatu retret rohani. Beliau menekankan bahawa para kardinal bertanggungjawab untuk saling mengenali melalui doa, surat peribadi dan kajian terhadap maklumat biografi yang disediakan di laman sesawang khas. Katanya, ini bukan semata-mata soal memilih calon, tetapi juga soal membentuk pemahaman dan pertimbangan rohani yang mendalam. Perbincangan rasmi dan tidak rasmi sangat penting sebagai persediaan agar proses pemilihan Paus baharu berjalan lancar. Perbincangan tidak rasmi yang dilakukan secara peribadi atas inisiatif para kardinal sendiri — dikenali sebagai *pratiche* — sering kali lebih jujur dan terbuka. Mengikut undang-undang kanun, semua kongregasi ini tertakluk kepada kerahsiaan yang ketat, sama seperti konklaf itu sendiri.

### Rumusan harian
Pada 22 April, semua kakitangan dan penghuni Domus Sanctae Marthae telah diminta mengosongkan bilik masing-masing susulan kematian Paus Franciscus di suite kediamannya di tingkat dua. Tindakan ini diambil bagi membolehkan persiapan konklaf dimulakan di bangunan tersebut. Pada hari yang sama, sesi pertama daripada 12 kongregasi umum telah berlangsung. Dalam sesi ini, sekitar 60 orang kardinal yang hadir mendengar bacaan wasiat Paus Franciscus yang disampaikan oleh Kardinal Camerlengo, Kevin Farrell. Upacara kanonisasi Carlo Acutis yang dijadualkan berlangsung di Rom pada 27 April turut ditangguhkan. Para kardinal telah mengesahkan tarikh pengebumian Paus dan membincangkan hal-hal logistik berkaitannya. Mereka juga mengangkat sumpah kerahsiaan berkaitan semua perbincangan dalam mesyuarat tersebut. Walaupun kongregasi umum kebiasaannya hanya dihadiri oleh para kardinal, seorang biarawati bernama Simona Brambilla — yang juga wanita pertama mengetuai sebuah jabatan di Vatikan — secara tidak sengaja telah menerima jemputan rasmi melalui e-mel untuk menghadiri mesyuarat tersebut. Pada 23 April, Muzium Vatikan mengumumkan bahawa Kapel Sistina akan ditutup kepada orang awam bermula 28 April bagi memberi laluan kepada pelaksanaan konklaf. Dalam kongregasi kedua, program *novemdiales*, iaitu tempoh berkabung selama sembilan hari bagi Paus yang meninggal dunia, telah diluluskan. Kardinal Norberto Rivera Carrera memaklumkan bahawa perbincangan setakat itu lebih tertumpu kepada perkara-perkara prosedur memandangkan ramai kardinal dari pelbagai negara masih dalam perjalanan ke Rom.

Pada 24 April, kongregasi ketiga telah berlangsung dengan kehadiran 113 kardinal. Dalam pertemuan ini, dua penceramah konklaf telah dilantik, iaitu Donato Ogliari dan Kardinal Raniero Cantalamessa. Keesokan harinya, iaitu pada 25 April, kongregasi umum keempat diadakan dengan penyertaan 149 kardinal. Dalam sesi tersebut, mereka mendengar pembentangan berkaitan upacara pengebumian untuk Paus Franciscus. Setakat itu, hampir 70 ucapan rasmi atau "intervensi" telah disampaikan. Antara perkara yang turut dibincangkan ialah status Kardinal Giovanni Angelo Becciu sebagai salah seorang kardinal pengundi. Perbincangan mengenai perkara ini berterusan dalam kongregasi-kongregasi berikutnya sehingga beliau akhirnya diberikan status sebagai kardinal bukan pengundi pada 29 April.

Pada kongregasi umum kelima yang diadakan pada 28 April, telah diputuskan bahawa konklaf untuk memilih Paus baharu akan bermula pada 7 Mei, iaitu 16 hari selepas kematian Paus Franciscus. Mesyuarat ini juga membincangkan isu-isu penting seperti krisis penyalahgunaan seksual oleh paderi, cabaran dalam penginjilan serta usaha dalam ekumenisme. Sebanyak 20 kardinal menyampaikan ucapan mereka, termasuk kardinal konservatif seperti Kardinal Gerhard Müller dan Kardinal Francis Arinze (yang tidak memiliki hak mengundi), yang antara yang paling lantang semasa sesi tersebut. Pada kongregasi keenam keesokan harinya, iaitu pada 29 April, waktu mula konklaf ditetapkan pada jam 4:30 petang, dan Kardinal Giovanni Battista Re dipilih untuk memimpin Misa pembukaan konklaf. Donato Ogliari pula dijadualkan memberikan refleksi kepada 183 kardinal yang hadir di mana 124 daripadanya merupakan kardinal pengundi sambil menekankan tema sinodaliti yang telah dijunjung oleh Paus Franciscus sepanjang kepausannya.

Kongregasi ketujuh yang diadakan pada 30 April menyaksikan perbincangan mengenai isu kewangan Vatikan oleh 180 kardinal yang hadir, di mana 124 daripadanya merupakan kardinal pengundi. Kardinal Rainer Woelki menyatakan bahawa mesyuarat tersebut berlangsung dalam suasana yang penuh persaudaraan dan mesra dengan suasana kerja yang sangat fokus, tenang dan berfakta. Sementara itu, Kardinal Beniamino Stella telah mengkritik keputusan Paus Franciscus yang membenarkan orang awam menjalankan kuasa pentadbiran gereja yang sebelum ini hanya diberikan kepada rohaniwan. Keputusan ini mengejutkan ramai kardinal kerana Stella dianggap sebagai salah seorang penasihat paling dipercayai oleh Franciscus dan penyokong kuat Kardinal Pietro Parolin.

Kongregasi umum tidak diadakan pada 1 Mei, yang merupakan perayaan Santo Yosef Pekerja, cuti umum bagi Takhta Suci dan juga merupakan versi gerejawi bagi Hari Pekerja Antarabangsa. Pada kongregasi kesembilan yang diadakan pada 2 Mei, seramai 177 kardinal hadir, dengan 127 daripadanya merupakan kardinal pengundi. Sebanyak 26 kardinal menyampaikan ucapan, dan pelbagai topik dibincangkan, termasuklah komuni (*koinonia*) dalam gereja, persaudaraan dengan dunia, harapan agar paus yang akan datang mempunyai sifat kenabian, serta Tahun Jubli 2025.. Kongregasi kesepuluh dan kesebelas pula diadakan pada 5 Mei dan membincangkan pelbagai isu gereja. Pada 6 Mei, kongregasi kedua belas dan terakhir Kolej Kardinal berlangsung. Kongregasi ini menandakan kematian Paus Franciscus dengan pemusnahan Cincin Nelayan beliau serta meterai timah beliau. Ini merupakan kali pertama ritual tersebut dirakam secara digital dan dipaparkan kepada umum.

## Konklaf
### Hari pertama
Pada 7 Mei, konklaf bermula. Acara dimulakan dengan Kardinal Giovanni Battista Re, dekan Kolej Kardinal, yang merayakan Misa *pro eligendo Pontifice* (yang bermaksud 'untuk pemilihan Paus') di Basilika Santo Petrus pada jam 10 pagi CEST (08:00 UTC). Semua kakitangan sokongan termasuk sakristan, pegawai perubatan, operator lif dan pengarah keselamatan Vatikan, bersama dengan pegawai dan pihak berkuasa konklaf telah mengangkat sumpah kerahsiaan pada 5 Mei. Pada jam 4:30 petang, konklaf secara rasmi dimulakan dengan ibadat doa di Kapel Pauline. Para kardinal pemilih kemudian memasuki Kapel Sistina dalam perarakan. Setibanya mereka di sana, lagu *Veni Creator Spiritus* ("Datanglah, Roh Pencipta") dinyanyikan dan 133 kardinal pengundi kemudian bersumpah untuk menjaga kerahsiaan. Setiap kardinal pemilih, mengikut kekananan, meletakkan tangan di atas Kitab Injil dan dengan suara lantang mengucapkan pengakuan berikut dalam bahasa Latin.



Semasa upacara mengangkat sumpah, beberapa orang kardinal menggunakan versi Latin bagi nama mereka. Ketua upacara kepausan, Monsignor Diego Ravelli, kemudian melaungkan kata-kata *Extra omnes*, satu arahan supaya semua yang bukan kardinal pengundi keluar dari bilik tersebut. Beliau menutup pintu masuk ke Kapel Sistina pada jam 5:46 petang, menandakan bermulanya konklaf secara rasmi. Kardinal Raniero Cantalamessa kemudian menyampaikan renungan kepada para kardinal sejurus selepas mereka berarak masuk ke dalam konklaf. Memandangkan konklaf bermula pada waktu petang, hanya satu sesi undian dijalankan pada hari pertama.  Menurut beberapa laporan, Kardinal Pietro Parolin — antara calon utama — menerima lebih 40 undian dalam pusingan pertama. Namun begitu, ada juga laporan yang menyatakan bahawa Kardinal Robert Prevost memperoleh undian tertinggi, sedikit mengatasi Parolin, sementara Kardinal Péter Erdő, yang dikenali sebagai calon konservatif, berada di tempat ketiga. Hari pertama konklaf berakhir pada jam 9:00 malam apabila asap hitam keluar dari cerobong Kapel Sistina, menandakan tiada paus baharu dipilih dalam undian tersebut. Menurut laporan media Vatikan, seramai 45,000 orang berkumpul di Dataran Santo Petrus.

### Hari kedua
Hari kedua konklaf bermula dengan dua sesi pengundian yang masing-masing selesai sekitar jam 10:30 pagi dan 11:45 pagi. Asap hitam mula kelihatan pada jam 11:51 pagi yang menandakan tiada calon yang berjaya dipilih sebagai Paus. Perlu difahami bahawa asap tidak semestinya dikeluarkan selepas setiap undian kerana kertas undi daripada dua sesi yang gagal dalam satu tempoh pagi atau petang biasanya dibakar serentak, lalu mengeluarkan asap hanya di akhir sesi tersebut. Menurut beberapa laporan, Kardinal Pietro Parolin menerima antara 40 hingga 50 undi, namun gagal meraih sokongan kukuh daripada para kardinal dari Afrika dan Asia. Sebahagian daripada mereka mula mengalihkan sokongan kepada Kardinal Robert Prevost. Penyokong tegar Paus Franciscus pula dilaporkan berpecah antara Kardinal Jean-Marc Aveline dan Kardinal Mario Grech. Dalam kalangan kardinal Asia, undi pula dibahagi antara dua tokoh dari Filipina, iaitu Kardinal Luis Antonio Tagle dan Kardinal Pablo Virgilio David. Kardinal Prevost menerima sokongan padu daripada para kardinal Amerika Selatan serta negara-negara Anglosfera, hasil usaha gigih Kardinal Timothy Dolan, yang dianggap memainkan peranan penting sebagai *kingmaker*. Selepas itu, para kardinal kembali ke kediaman Domus Sanctae Marthae untuk makan tengah hari. Ketika inilah sokongan besar terhadap Prevost semakin ketara, malah Kardinal Parolin sendiri dilaporkan mula menyokong beliau.

Menjelang akhir sesi pagi, seramai 15,000 orang telah berkumpul di Dataran Santo Petrus, manakala 5,000 orang lagi berada di Basilika Santa Maria Maggiore. Jumlah kehadiran meningkat pada sesi petang memandangkan dalam dua konklaf terdahulu, paus baharu biasanya dipilih pada undian keempat atau kelima. Selepas berehat untuk makan tengah hari, para kardinal kembali ke Kapel Sistina untuk meneruskan proses pengundian. Menurut Dolan, Prevost duduk di tempat yang sama seperti yang pernah diduduki oleh Paus Franciscus semasa konklaf tahun 2013. Dalam pusingan keempat undian, Prevost menerima lebih daripada dua pertiga majoriti yang diperlukan — iaitu melebihi 89 undi — dengan lebih 100 undi memihak kepadanya. Kardinal Parolin, sebagai kardinal yang paling kanan dalam konklaf tersebut, bertanya kepada Prevost sama ada beliau menerima pelantikan itu dan apakah nama paus yang akan dipilihnya. Prevost menerima pelantikan tersebut dan memilih nama *Leo XIV* sebagai nama kepausannya bagi menghormati Paus Leo XIII.

Selepas pusingan undian keempat, asap putih mula kelihatan pada jam 6:07 petang yang menandakan seorang paus baharu telah dipilih. Loceng Basilika St. Petrus dibunyikan dan tidak lama kemudian, Pengawal Swiss bersama anggota Tentera Itali, diiringi pancaragam Kor Gendarmerie Kota Vatikan dan Carabinieri, berarak ke Dataran Santo Petrus dan berkumpul di bawah balkoni utama basilika berkenaan. Di situ, Kardinal Protodiakon, Dominique Mamberti, tampil untuk mengumumkan pemilihan Robert Francis Prevost sebagai paus yang baharu dengan nama kepausan Leo XIV.

Sebaik sahaja paus baharu menerima pemilihan itu, para kardinal memberikan tepukan dan beliau memeluk mereka satu persatu sebelum keluar dari Kapel Sistina. Leo kemudian muncul di balkoni utama dan menyampaikan ucapan pertamanya kepada orang ramai di Dataran Santo Petrus serta kepada seluruh dunia dalam bahasa Itali dan Sepanyol. Beliau juga menzahirkan rasa syukur terhadap legasi yang ditinggalkan Paus Franciscus. Beliau turut memberikan berkat khas *Urbi et Orbi*. Sebaik sahaja asap putih muncul, kira-kira 40,000 orang telah pun berada di dataran tersebut. Menurut pihak berkuasa Itali, menjelang pengumuman rasmi Habemus Papam, jumlah kehadiran meningkat kepada 150,000 orang.

## Rujukan
;Nota


;Petikan